Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од К. А. од Скопје, поднесена против Решението на Агенцијата за храна и ветеринарство, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од К. А. од Скопје, поднесена против Решението на Агенцијата за храна и ветеринарство, по предметот Барање за пристап до информации од јавен карактер, заведена во Агенцијата под бр.08-109 на 13.04.2022 година, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.03-1008/2 од 22.03.2022 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## К. А. од Скопје, на 19.03.2022 година поднела Барање за пристап до информации од јавен карактер до Агенцијата за храна и ветеринарство, по предметот Барање за пристап до информации од јавен карактер, заведено во Агенцијата под бр.03-10008/1 на 21.03.2022 година, со кое побарала да и се достави по е-маил во електронски запис од следните информации:

„Фотокопија/скен од сите издадени сертификати во државата за комерцијален транспорт на живи животни – кучиња од 01.01.2022 до 19.03.2022 од TRACES.“

Постапувајќи по оваа Барање, Имателот на информации на 22.03.2022 година, до Барателот му доставил Решение за делумен одговор на барање бр.03-10008/2 од 22.03.2022 година. Во Решението е наведено дека: „Постапувајќи по Барањето за информации од јавен карактер во корелација со Секторот за инспекциски надзор а по спроведениот тест на штетност, согласно чл.6 ст. 1 т.2 од Законот за слободен пристап до информации од јавен карактер, Агенцијата за храна и ветеринарство на РСМ може да ви даде информација во врска со бројот на издадени сертификати, број на извезени кучиња и земја во која се извезуваат. Во врска со барањето да ги добиете во фотокопија сите издадени сертификати за комерцијален транспорт на кучиња од 01.01.2022 до 19.03.2022 година од TRACES поради типот на податоците кои ги содржат а и поради фактот што е доверлив документ во кој увид може да има само имателот на сертификатот истите не може да ги предаваме на трети лица без нивна согласност поради заштита на лични податоци.“

Незадоволен од наведеното Решение, Барателот на информацијата, на 05.04.2022 година поднесе Жалба до Агенцијата за храна и ветеринарство.

Агенцијата за храна и ветеринарство преку е-маил на 13.04.2022 година до Агенцијата ја достави горенаведената Жалба. Во прилог на кое ги достави: Жалбата од 05.04.2022 година;Барањето за пристап до информации од 19.03.2022 година; Одговор на жалба бр.03 10008/3 од 12.04.2022 година; и Решение за делумен одговор бр.03 1008/2 од 22.03.2022 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека имателот на информации не постапил целосно согласно одредбите од Законот за слободен пристап до информации од јавен карактер, со тоа што при одбивањето на пристапот до бараната информација не го спровел тестот на штетност како задолжителна постапка при одбивање.

Доколку бараните информации претставуваат исклучок од Законот за слободен пристап до информации од јавен карактер, Имателот бил должен да го спроведе тестот на штетност како задолжителна постапка при одбивање на пристапот, кој е утврден во член 3, став 1, точка 6 и член 6 став 3 од Законот за слободен пристап до информации од јавен карактер, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес.

Во конкретниот случај, Имателот на информации бил должен да утврдува кои и какви штетни последици би имал Имателот на информации доколку би се објавиле бараните информации.

Агенцијата му укажува на Имателот на информации дека, при повторното постапување доколку бараната информација има лични податоци, е должен да му ја достави бараната информација со анонимизирање на личните податоци.

Согласно член 6 став 4 од Законот за слободен пристап до информации од јавен карактер ако документот или негов дел содржи информации од ставот 1 на овој член, што можат да се одвојата од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-109.

**Директор,**

 **Пламенка Бојчева**